Sekwestrasiebevel teen Malema teruggetrekJulius Malema. Foto: Werner Beukes / SAPA Nic Maritz, regsverteenwoordiger vir die SAID, het kort nadat die hooggeregshof in Pretoria na ŉ verdaging hervat het, opgestaan en die aankondiging gemaak. “In die lig van die kwessie wat deur u, edelagbare geopper is en besprekings wat ons gehad het in verband met die wet, het ons ons kliënt oor die verrigtinge vroeër ingelig en is ons aangeraai om die aansoek te onttrek,” het Maritz aan regter Gregory Wright gesê. Wright het Maritz vroeër die dag ondervra oor watter prosedures die SAID gebruik om geld wat aan hom geskuld word, in te vorder. Hy het Maritz gevra of die SAID oortuig is dat hulle bates van Malema sal kan verhaal nadat hulle hom gesekwestreer het. Maritz het gesê die SAID het nie ŉ speurtak om die waarde van bates te verhaal nie, maar “hof-masjinerie” sal gebruik om bates te verhaal. Die SAID was oortuig daarvan dat Malema meer bates verkry het sedert ‘n ooreenkoms tussen die partye bereik is en wou op daardie bates beslag lê. Tumi Mokoena, Malema se regsverteenwoordiger, het buite die hof gesê die voorlopige sekwestrasiebevel val dus weg. “Dit beteken dat aangesien ons die SAID betaal het wat hom toegekom het, my kliënt nou klaar is met hulle. Die SAID wou gehad het hy moes volgens die ooreenkoms R7 miljoen betaal. Hy het R3 miljoen betaal en die res is verhaal deur sy bates op te veil.”